62019CJ0819_RES
Asia C-819/19
Stichting Cartel CompensationjaEquilib Netherlands BV
vastaan
Koninklijke Luchtvaart Maatschappij NV ym.
(rechtbank Amsterdamin esittämä ennakkoratkaisupyyntö)
Unionin tuomioistuimen tuomio (toinen jaosto) 11.11.2021
Ennakkoratkaisupyyntö – EY 81, EY 84 ja EY 85 artikla – ETA-sopimuksen 53 artikla – Kartellit tai muut yhteistoimintajärjestelyt – Yritysten käyttäytyminen Euroopan talousalueen (ETA) ja kolmansien maiden välisen lentoliikenteen alalla EY 84 ja EY 85 artiklan soveltamisalalla – Vahingonkorvauskanne – Kansallisten tuomioistuinten toimivalta soveltaa EY 81 artiklaa ja ETA-sopimuksen 53 artiklaa
Kilpailu – Liikenne – Kilpailusäännöt – Lentoliikenne – Unionin kilpailusääntöjen täytäntöönpanoa koskevat komission asetukset – Soveltamisala – Unionin ja kolmansien maiden lentoasemien välinen lentoliikenne – Soveltamisalaan kuuluminen vuoden 2004 toukokuusta alkaen – Seuraus – Siirtymäkauden täytäntöönpanojärjestelmien sovellettavuus ennen kyseistä ajankohtaa
(EY 81, EY 83, EY 84 ja EY 85 artikla; SEUT 101 artikla; neuvoston asetukset N:o 17, N:o 141, N:o 3975/87, N:o 3976/87, N:o 1/2003 ja N:o 411/2004)
(ks. 36–42 kohta)
Kilpailu – Liikenne – Kilpailusäännöt – Lentoliikenne – Euroopan yhteisön ja Sveitsin valaliiton sopimus lentoliikenteestä – Sveitsin lentoasemien katsotaan olevan unionin lentoasemia
(EY 81 artikla; lentoliikenteestä tehdyn Euroopan yhteisön ja Sveitsin valaliiton sopimuksen 1 artiklan 2 kohta ja liite)
(ks. 43 kohta)
Kartellit tai muut yhteistoimintajärjestelyt – Kielto – Välitön oikeusvaikutus – Yksityisten oikeus vaatia vahingonkorvausta – Käyttämistavat – Kilpailusääntöjen rikkomiset lentoliikenteen alalla – Kilpailusääntöjen rikkomiset ennen unionin kyseisellä alalla vahvistamien kilpailusääntöjen täytäntööpanoasetusten voimaantuloa – Kilpailusääntöjen rikkomiset, joista ei ole tehty toimivaltaisten kansallisten viranomaisten eikä komission päätöstä – Kansallisten tuomioistuinten toimivalta soveltaa EY 81 artiklaa – Rajat – Oikeusvarmuuden periaatteen noudattaminen – Unionin toimielinten päätöksenteko- tai lainsäädäntövallan kunnioittaminen – Laajuus
(EY 81, EY 83, EY 84 ja EY 85 artikla; SEUT 101 artiklan 1 kohta; neuvoston asetuksen N:o 1/2003 6 artikla ja 16 artiklan 1 kohta)
(ks. 45–67 kohta ja tuomiolauselma)
Kansainväliset sopimukset – Euroopan talousalueesta tehty sopimus – Kilpailusäännöt – Rajoittavia yhteistoimintajärjestelyjä ja kaupallisia menettelytapoja koskeva kielto – Sama oikeudellinen ulottuvuus kuin unionin määräyksillä
(ETA-sopimuksen 53 artikla)
(ks. 68–74 kohta ja tuomiolauselma)
Tiivistelmä
Euroopan komissio totesi 17.3.2017 annetulla päätöksellä, että 19 lentoyhtiötä oli lentorahtipalveluja koskevan hinnoittelupolitiikkansa eri tekijöitä yhteensovittamalla rikkonut SEUT 101 artiklaa ja/tai Euroopan talousalueesta tehdyn sopimuksen (jäljempänä ETA-sopimus) (
1
) 53 artiklaa sekä lentoliikenteestä tehdyn Euroopan yhteisön ja Sveitsin valaliiton sopimuksen (jäljempänä Sveitsi-sopimus) (
2
) 8 artiklaa, joissa kielletään kilpailua rajoittavat yhteistoimintajärjestelyt ja kaupalliset menettelytavat. (
3
)
Koska komissio katsoi, ettei se voinut sovellettavan säännöstön perusteella määrätä seuraamuksia näistä lentoyhtiöiden menettelytavoista heti niiden alusta alkaen reiteillä, jotka eivät rajoittuneet Euroopan talousalueen (ETA) sisälle, se vahvisti rikkomisajanjakson alkamisajankohdan eri tavalla kyseessä olevien reittien perusteella. ETA:ssa sijaitsevien lentoasemien välisten reittien osalta huomioon otettu rikkomisajanjakso ulottui vuoden 1999 joulukuusta vuoden 2006 helmikuuhun, kun taas Euroopan unionissa sijaitsevien lentoasemien ja ETA:n ulkopuolella sijaitsevien lentoasemien välisten reittien osalta rikkomisajanjakson alkamisajankohdaksi vahvistettiin 1.5.2004. Sellaisissa maissa, jotka ovat ETA-sopimuksen sopimuspuolia mutteivät jäsenvaltioita, ja kolmansissa maissa sijaitsevien lentoasemien välisten reittien osalta alkamisajankohdaksi vahvistettiin 19.5.2005 ja unionin lentoasemien ja Sveitsissä sijaitsevien lentoasemien välisten reittien osalta 1.6.2002.
Kyseisen päätöksen tekemisen jälkeen Stichting Cartel Compensation (jäljempänä SCC) ja Equilib Netherlands – kaksi korvausten hakemiseen kilpailusääntöjen rikkomisesta aiheutuneista vahingoista erikoistunutta oikeushenkilöä – nostivat Amsterdamin alioikeudessa useita kanteita, joissa vaadittiin, että kyseinen tuomioistuin yhtäältä toteaa, että 19 lentoyhtiötä, jotka ovat vuosina 1999–2006 yhteensovittaneet lentorahtipalveluja koskevat hinnoittelupolitiikkansa, ovat toimineet lainvastaisesti näitä palveluja ostaneisiin tavaroiden lähettäjiin nähden, ja toisaalta velvoittaa nämä lentoyhtiöt korvaamaan yhteisvastuullisesti näille lähettäjille kyseisen käyttäytymisen vuoksi aiheutuneen vahingon.
Amsterdamin alioikeudella on kuitenkin epäilyjä toimivallastaan soveltaa yksityisoikeudellisessa riita-asiassa EY 81 artiklaa (josta on tullut SEUT 101 artikla) tai ETA-sopimuksen 53 artiklaa 19:n lentoyhtiön riitautettuun käyttäytymiseen reiteillä, jotka eivät rajoitu ETA:n sisälle, siltä osin kuin kyseinen käyttäytyminen on omaksuttu ennen komission päätöksessä tältä osin vahvistettujen rikkomisajanjaksojen alkamisajankohtia. Näin ollen se päätti esittää tämän kysymyksen unionin tuomioistuimelle ennakkoratkaisupyynnöllä.
Unionin tuomioistuimen arviointi asiasta
Siltä osin kuin on kyse lentoyhtiöiden kilpailunvastaisista menettelytavoista unionin ja kolmansien maiden lentoasemien välisillä reiteillä, unionin tuomioistuin toteaa aluksi, että näillä reiteillä tapahtuvan lentoliikenteen osalta neuvoston EY 83 artiklan 1 kohdan (josta on tullut SEUT 103 artiklan 1 kohta) nojalla antamat säännökset EY 81 artiklan täytäntöönpanon järjestämiseksi ovat tulleet voimaan vasta 1.5.2004. Näihin palveluihin sovellettiin siis ennen kyseistä ajankohtaa pelkästään järjestelmiä, joista määrätään EY 84 ja EY 85 artiklassa (joista on tullut SEUT 104 ja SEUT 105 artikla), joiden nojalla jäsenvaltioiden (hallinto)viranomaiset ovat vastuussa EY 81 artiklaan sisältyvien periaatteiden täytäntöönpanosta, jos EY 83 artiklan 1 kohtaan perustuvia säännöksiä ei ole annettu. Sama pätee lisäksi lentoyhtiöiden käyttäytymiseen, joka on omaksuttu vuoden 1999 ja Sveitsi-sopimuksen voimaantuloajankohdan eli 1.6.2002 välisenä aikana, siltä osin kuin se koski suoraan unionin ja Sveitsin lentoasemien välisiä lentoliikennepalveluja.
Tämä toteamus ei kuitenkaan merkitse sitä, että unionin lentoasemien ja kolmansien maiden tai Sveitsin lentoasemien väliset lentoliikennepalvelut olisivat jääneet EY 81 artiklan soveltamisalan ulkopuolelle kolmansien maiden osalta 1.5.2004 saakka tai Sveitsin osalta 1.6.2002 saakka, eikä sitä, että kansalliset tuomioistuimet eivät voisi soveltaa tätä määräystä, jos toimivaltaiset kansalliset viranomaiset tai komissio eivät ole tehneet päätöstä, jossa todetaan rikkominen ennen kyseisiä ajankohtia.
Unionin tuomioistuimen oikeuskäytännöstä näet ilmenee, että lentoliikenteeseen on sovellettu perussopimusten yleisiä sääntöjä, mukaan lukien kilpailusäännöt, heti kyseisten sääntöjen voimaantulosta lähtien.
Unionin tuomioistuimen huomauttaa myös, että EY 81 artiklan 1 kohta tuottaa välittömiä oikeusvaikutuksia yksityisten välisissä suhteissa ja sillä perustetaan yksityisten hyväksi oikeuksia, joita kansallisten tuomioistuinten on suojeltava. Kansallisilla tuomioistuimilla on siten toimivalta soveltaa EY 81 artiklaa muun muassa yksityisoikeudellisissa riita-asioissa, koska tämä toimivalta perustuu kyseisen artiklan välittömään oikeusvaikutukseen.
Mainittuun toimivaltaan ei vaikuta EY 84 ja EY 85 artiklan soveltaminen, koska kummassakaan näistä määräyksistä ei rajoita sitä, että kansalliset tuomioistuimet soveltavat EY 81 artiklaa etenkin yksityisoikeudellisissa riita-asioissa.
Kansallisten tuomioistuinten toimivaltaa soveltaa EY 81 artiklaa yksityisoikeudellisissa riita-asioissa voi kuitenkin rajoittaa muun muassa oikeusvarmuuden periaate ja erityisesti tarve välttää se, että kyseiset tuomioistuimet ja yksiköt, joiden tehtävänä on unionin kilpailusääntöjen hallinnollinen täytäntöönpano, tekevät keskenään ristiriitaisia päätöksiä, sekä tarve säilyttää kyseisten sääntöjen täytäntöönpanosta vastaavien unionin toimielinten päätöksenteko- tai lainsäädäntövalta ja varmistaa niiden toteuttamien toimien sitova vaikutus.
Siltä osin kuin on kyse lentoyhtiöiden kilpailunvastaisista menettelytavoista unionin ja kolmansien maiden tai Sveitsin lentoasemien välisillä reiteillä ennen komission 17.3.2017 antamassa päätöksessään vahvistamien rikkomisajanjaksojen alkamisajankohtia, vaaraa siitä, että kansallisen tuomioistuimen yksityisoikeudellisessa riita-asiassa antama ratkaisu olisi ristiriidassa unionin kilpailusääntöjen täytäntöönpanoa koskevan hallintopäätöksen kanssa tai rajoittaisi unionin toimielinten päätöksenteko- tai lainsäädäntövaltaa, ei kuitenkaan ole olemassa.
Siltä osin kuin lopuksi on kyse ETA-sopimuksen 53 artiklan soveltamisesta 19:n lentoyhtiön riitautettuun käyttäytymiseen, unionin tuomioistuin muistuttaa, että mainittu sopimus, jolla pyritään etenkin laajentamaan unionin alueella toteutetut sisämarkkinat koskemaan myös Euroopan vapaakauppajärjestön valtioita, on erottamaton osa unionin oikeutta. Unionin tuomioistuimen asiana on tässä yhteydessä valvoa, että EUT-sopimuksen kanssa keskeisiltä osin identtisiä ETA-sopimuksen sääntöjä tulkitaan jäsenvaltioissa yhtenäisesti.
Tästä seuraa, että koska ETA-sopimuksen 53 artikla on keskeisiltä osin identtinen EY 81 artiklan kanssa, sitä on tulkittava samalla tavoin kuin EY 81 artiklaa.
Kaiken edellä esitetyn perusteella unionin tuomioistuin vahvistaa, että Amsterdamin alioikeuden kaltaisella kansallisella tuomioistuimella on yksityisoikeudellisessa riita-asiassa toimivalta soveltaa EY 81 artiklaa tai ETA-sopimuksen 53 artiklaa sellaisiin lentoyhtiöiden kilpailunvastaisiin menettelytapoihin unionin ja kolmansien maiden tai Sveitsin lentoasemien välisillä reiteillä, jotka on omaksuttu ennen neuvoston EY 83 artiklan 1 kohdan nojalla antamien säännösten, joita on alettu soveltaa näihin ensiksi mainittuihin reitteihin, ja Sveitsi-sopimuksen voimaantuloajankohtia.
(
1
)	Euroopan talousalueesta 2.5.1992 tehdyn sopimuksen (EYVL 1994, L 1, s. 3) 1 artiklan 1 kohta.
(
2
)	Luxemburgissa 21.6.1999 allekirjoitettu, lentoliikenteestä tehty Euroopan yhteisön ja Sveitsin valaliiton sopimus, joka on hyväksytty Euroopan yhteisön puolesta seitsemän sopimuksen tekemisestä Sveitsin valaliiton kanssa 4.4.2002 tehdyllä neuvoston ja, tiede- ja teknologiayhteistyötä koskevan sopimuksen osalta, komission päätöksellä 2002/309/EY, Euratom (EYVL 2002, L 114, s. 1).
(
3
)	SEUT 101 artiklan, ETA-sopimuksen 53 artiklan ja Euroopan yhteisön ja Sveitsin valaliiton lentoliikennettä koskevan sopimuksen 8 artiklan mukaisesta menettelystä 17.3.2017 tehty päätös K(2010) 7694 lopullinen (asia COMP/39258 – Lentorahti).